30.12.2022
MT
Il-Ġurnal Uffiċjali tal-Unjoni Ewropea
C 498/47
25. jistieden għalhekk lill-Kummissjoni Ewropea tiżviluppa strateġija Ewropea ġdida fit-tul għall-2030 li torbot l-imperattivi tat-tranżizzjoni ekoloġika u diġitali filwaqt li ssaħħaħ il-koeżjoni ekonomika, soċjali u territorjali tal-Unjoni; jenfasizza li din l-istrateġija għandha tinkludi l-politiki u l-fondi Ewropej kollha li jappoġġjaw l-investiment skont il-prinċipju “la tagħmilx ħsara lill-koeżjoni” introdott fir-Rapport dwar il-Koeżjoni;
26. jiddispjaċih għan-nuqqas ta’ mekkaniżmu ta’ koordinazzjoni u artikulazzjoni bejn il-Fond għall-Irkupru u r-Reżiljenza u l-politika ta’ koeżjoni 2021-2027 kif ukoll ir-riskju ta’ dupplikazzjoni u effett ta’ esklużjoni fin-nuqqas ta’ mekkaniżmu reali li jivverifika l-addizzjonalità tal-finanzjament mill-Fond għall-Irkupru u r-Reżiljenza;
27.
jenfasizza l-ħtieġa li l-politiki Ewropej dwar l-investiment jitpoġġew fuq l-istess livell sabiex tiġi evitata l-kompetizzjoni bejn id-diversi politiki Ewropej fil-prattika, peress li attwalment ir-regoli dwar l-għajnuna mill-Istat huma ostaklu għall-implimentazzjoni tal-politika ta’ koeżjoni, meta mqabbla ma’ politiki oħrajn;
28.
f’dan il-kuntest, jistieden lill-Kummissjoni Ewropea tirrifletti b’mod fundamentali l-evoluzzjoni tal-qafas leġiżlattiv Ewropew dwar l-għajnuna mill-Istat sabiex il-proġetti appoġġjati mill-programmi u l-fondi Ewropej differenti jkunu suġġetti għall-istess regoli;
Id-definizzjoni ta’ integrazzjoni aħjar tal-politika ta’ koeżjoni fis-Semestru Ewropew 29. jinnota li r-Rapport dwar il-Koeżjoni ma jagħmilx referenza għar-rabta bejn il-politika ta’ koeżjoni u l-qafas ta’ governanza ekonomika tal-Unjoni, minkejja r-rwol akbar tas-Semestru Ewropew fl-implimentazzjoni tal-politika ta’ koeżjoni għall-perjodu ta’ programmazzjoni 2021-2027;
30. jilqa’ b’sodisfazzjon l-inklużjoni ta’ taqsima ġdida dwar id-disparitajiet territorjali fir-rapporti tal-pajjiżi tal-pakkett tar-rebbiegħa tas-Semestru Ewropew ippubblikat f’Mejju 2022, sakemm din l-inklużjoni tkun immirata esklużivament lejn it-tisħiħ tal-koeżjoni territorjali fl-Ewropa u mhux l-impożizzjoni ta’ riformi strutturali kompletament maqtugħa mill-għanijiet fit-tul tal-politika ta’ koeżjoni;
31. jistieden lill-Kummissjoni tkompli bl-isforzi tagħha biex iżżid l-enfasi fuq l-isfidi tal-koeżjoni territorjali li jaffettwaw it-territorji u r-reġjuni Ewropej fir-rapporti tal-pajjiżi rilevanti u fir-rakkomandazzjonijiet speċifiċi tal-pajjiżi;
32. jappella biex issir riflessjoni aktar komprensiva mmirata lejn ir-riforma tal-qafas attwali għall-koordinazzjoni tal-politiki ekonomiċi sabiex il-fażijiet differenti tas-Semestru Ewropew ikunu jistgħu jintegraw il-prinċipju “la tagħmilx ħsara lill-koeżjoni” u jinvolvu aħjar lill-awtoritajiet lokali u reġjonali;
33. jinnota, fuq il-bażi tat-tmien Rapport dwar il-Koeżjoni, li d-defiċit tal-investiment pubbliku fi ħdan l-Unjoni Ewropea jikkostitwixxi dejn moħbi; għalhekk, itenni t-talba tiegħu li diġà esprimieha diversi drabi għal “regola tad-deheb tal-kofinanzjament”, li fiha l-infiq tal-Istati Membri u l-komunitajiet territorjali fil-kofinanzjament tal-Fondi Strutturali u ta’ Investiment, f’konformità mal-limiti ta’ kofinanzjament tal-Unjoni applikabbli għalihom, ma jingħaddx mal-infiq strutturali, pubbliku jew simili kif definiti fil-Patt ta’ Stabbiltà u Tkabbir; jenfasizza li l-investimenti pubbliċi, bħal dawk iddedikati għat-tranżizzjoni ekoloġika, diġitali u soċjali sostenibbli u ż-żamma tal-kompetittività Ewropea, huma importanti għall-ġenerazzjonijiet futuri u għalhekk għandhom jiġu ttrattati b’mod adegwat fir-rigward tal-investiment pubbliku, inkluż permezz ta’ bidla fir-regoli tal-kontabilità Ewropea;
34. itenni l-appell tiegħu minn Opinjonijiet (1) preċedenti rigward kodiċi ta’ kondotta għall-kontribut tal-awtoritajiet lokali u reġjonali fil-kuntest tas-Semestru Ewropew.
Il-kodiċi ta’ kondotta huwa meħtieġ biex is-Semestru Ewropew isir aktar trasparenti, inklużiv u demokratiku, iżda wkoll aktar effettiv billi jiġu involuti l-awtoritajiet lokali u reġjonali.
Dan iżid is-sjieda fil-livell lokali u reġjonali, u b’hekk itejjeb l-implimentazzjoni tar-riformi ekonomiċi mixtieqa fl-Istati Membri;
(1)
Opinjoni tal-Kumitat Ewropew tar-Reġjuni — Pjan ta’ rkupru għall-Ewropa li jindirizza l-pandemija tal-COVID-19: Faċilità għall-Irkupru u r-Reżiljenza u Strument ta’ Appoġġ Tekniku (ĠU C 440, 18.12.2020, p. 160).
Opinjoni tal-Kumitat tar-Reġjuni — Is-Semestru Ewropew u l-Politika ta’ Koeżjoni: l-allinjament tar-riformi strutturali mal-investimenti fit-tul (ĠU C 275, 14.8.2019, p. 1).
Opinjoni tal-Kumitat tar-Reġjuni: It-titjib tal-governanza tas-Semestru Ewropew: Kodiċi ta’ Kondotta għall-involviment tal-awtoritajiet lokali u reġjonali (ĠU C 306, 15.9.2017, p. 24).